Castle (serija)

***Castle*** je američka TV-serija koja kombinira misteriju, policijski i kriminalistički žanr te dramediju. Snimljeno je osam sezona, a emitirana je na ABC-ju od 9. marta 2009. do 16. maja 2016. Zajednički su je producirali ABC Studios i Beacon Pictures.

Seriju je kreirao Andrew W. Marlowe, a prati živote Richarda Castlea (Nathan Fillion), pisca kriminalističkih bestselera, i Kate Beckett (Stana Katić), detektivke u Odjelu za ubistva, dok rješavaju razne neobične zločine u New Yorku. Beckett je u početku bijesna zbog toga što je primorana raditi s piscem i čini sve što može kako bi ga držala što dalje od svog posla. Međutim, njih dvoje uskoro počnu razvijati osjećaje jedno prema drugome. Osim njihove romanse, zaplet je kroz veći dio serije fokusiran na rješavanje ubistva Beckettine majke.

Iako su neki članovi glumačke postave potpisali jednogodišnje ugovore za snimanje potencijalne devete sezone, 12. maja 2016. objavljeno je da je serija otkazana nakon osme sezone.

## Radnja 
Richard Castle poznati je pisac kriminalističkih romana. Osjećajući dosadu i pateći od spisateljske blokade, on "ubija" Derricka Storma, glavnog lika u njegovom uspješnom serijalu knjiga. Njujorška policija dovodi ga na ispitivanje u vezi s ubistvom zasnovanim na jednom od njegovih romana, gdje upoznaje Kate Beckett, detektivku zaduženu za slučaj, koja ga odmah zaintrigira i nadahne da je uzme kao svoju muzu za Nikki Heat, glavni lik njegovog sljedećeg serijala knjiga. Castle koristi prijateljstvo s gradonačelnikom da natjera policiju da mu dozvoli da je prati na slučajevima. Castleova osebujna osobnost s karakteristikama nezrelog muškarca sukobljava se s Beckettinim rezerviranim i profesionalnijim držanjem. Međutim, kako Beckett počinje cijeniti Castleovu pomoć u hvatanju ubica, njih dvoje na kraju postaju prijatelji, a zatim i ljubavnici. Njihovi slučajevi često se bave ubistvima koja se dešavaju unutar različitih neuobičajenih supkultura ili miljea, uključujući *reality* emisije, osobe s entuzijazmom prema vampirima, skup ljubitelja naučne fantastike i čovjeka koji tvrdi da je putnik kroz vrijeme. Uporedo sa svakodnevnim slučajevima, kroz seriju se provlači i neriješeno ubistvo Beckettine majke godinama prije; ta istraga dovodi do otkrivanja sve šire i opasnije zavjere. Serija se fokusira i na pozadinske priče sporednih likova, kao što su detektivi Javier Esposito i Kevin Ryan, patologinja Lanie Parish, kapetani Roy Montgomery i Victoria Gates, kroz više epizoda.

## Likovi 
### Glavni 
* Nathan Fillion kao Richard Castle, rođen kao Richard Alexander Rodgers, pisac kriminalističkih bestselera, koji pomaže policiji New York Cityja. Jedini je sin glumice Marthe Rodgers i čovjeka poznatog kao Jackson Hunt. Partner je detektivke Kate Beckett. Castleove neobične teorije ponekad iritiraju njegove kolege u policiji, ali često pomognu u rješavanju slučaja. Ima komplikovan odnos s Beckett. Samohrani je otac kćerke Alexis, a njegova majka živi s njima u potkrovlju.
* Stana Katić kao Katherine "Kate" Beckett, detektivka u Odjelu za ubistva i kasnije kapetanica. Kćerka je Jima i Johanne Beckett. Odrasla je na Manhattanu. Ubistvo njene majke motiviralo ju je da postane detektivka. Radi s kolegama detektivima Javierom Espositom i Kevinom Ryanom te patologinjom Lanie Parish, koja joj je najbolja prijateljica. Njen odnos s Castleom u početku je zategnut, ali nakon nekog vremena počinju razumijevati jedno drugo.
* Jon Huertas kao detektiv Javier "Javi" Esposito, bivši vojnik Specijalnih snaga Armije SAD-a, koji sada radi u Odjelu za ubistva kao dio Beckettinog tima. 
* Seamus Dever kao detektiv Kevin Ryan, bivši detektiv u Odjelu za narkotike, koji radi kao dio Beckettinog tima. On i Esposito najbolji su prijatelji. 
* Tamala Jones kao dr. Lanie Parish, patologinja, Beckettina najbolja prijateljica i povremena Espositova ljubav.
* Ruben Santiago-Hudson kao Roy Montgomery (sezone 1–3; gost u sezoni 6), Beckettin šef i kapetan 12. stanice.
* Molly Quinn kao Alexis Castle, Castleova kćerka s njegovom prvom suprugom Meredith.
* Susan Sullivan kao Martha Rodgers, Castleova majka, glumica na Broadwayu i van njega.
* Penny Johnson Jerald kao Victoria Gates (sezone 4–7), zamjena za Montgomeryja, ranije zaposlena u Unutrašnjoj kontroli.
* Toks Olagundoye kao Hayley Shipton (sezona 8), dovitljiva, bivša londonska policajka i operativka MI6 slobodnog duha, koja sada radi kao specijalistica za sigurnost.

### Sporedni 
* Arye Gross kao dr. Sidney Perlmutter, patolog koji pomaže u nekim Beckettinim slučajevima i koji ne krije da mu se ne sviđa Castle.
* Scott Paulin kao Jim Beckett, Beckettin otac.
* Maya Stojan kao Tory Ellis, policajka informatičarka koja pomaže u Beckettinim slučajevima.
* Juliana Dever kao Jenny Ryan (rođ. O'Malley), Ryanova supruga (i supruga Seamusa Devera u stvarnom životu). 
* Darby Stanchfield kao Meredith Harper, glumica, Castleova prva supruga i Alexisina majka; redovno je prikazana kao egocentrična i dramatična.
* Monet Mazur kao Gina Cowell, Castleova izdavačica i druga supruga.
* Bailey Chase kao Will Sorenson, agent FBI-a i Beckettin bivši momak.
* Michael Trucco kao Tom Demming, zgodni detektiv iz Odjela za pljačke s kojim se Beckett nakratko upusti u vezu.
* Victor Webster kao dr. Josh Davidson, Beckettin bivši momak; hirurg je i vozi motocikl.
* Michael Mosley kao Jerry Tyson / Trostruki ubica (3XK), metodični i pedantni serijski ubica koji se vraća u New York u razmacima od nekoliko godina kako bi terorizirao grad; često se smatra da je mrtav prije nego što se (opet) pojavi.
* Jack Coleman kao William Bracken, popularni, harizmatični, ali korumpirani senator iz države New York s ambicijama da jednog dana postane predsjednik.
* Geoff Pierson kao g. Smith, Montgomeryjev prijatelj, koji čuva dokaz koji ubicu Beckettine majke čuva dalje od Kate.
* Michael Dorn kao dr. Carver Burke, psihijatar koji pomaže Beckett da prebrodi njeno ranjavanje, ali i da se nosi s raznim skrivenim emocijama.
* Jonathan Adams kao Vulcan Simmons, nemilosrdni narko-bos s Manhattana.
* Dan Castellaneta kao sudija Markway, koji često izdaje naloge Beckett, ali i jedan od ljudi s kojima Castle redovno igra poker.
* Phil LaMarr kao dr. Holloway, psihijatar koji procjenjuje mentalnu stabilnost osumnjičenih.
* Ken Baumann kao Ashley, Alexisin stalni momak.
* Myko Olivier kao Pi, Alexisin momak (na početku šeste sezone), s kojim neko vrijeme i živi.
* Lisa Edelstein kao agentica Rachel McCord, Beckettina partnerica tokom njenog kratkog angažmana u Uredu državnog tužioca.
* Annie Wersching kao dr. Kelly Nieman, poštovana plastična hirurginja, s tajnim životom kao partnerica Jerryja Tysona u zločinima.
* Matt Letscher kao "Henry Jenkins" (pravo ime nepoznato), varalica koji, navodno, radi za CIA-u i koji bude umiješan u Castleov nestanak.
* Sunkrish Bala kao Vikram Singh (sezona 8), nervozni tehnički analitičar u Uredu državnog tužioca u Washingtonu, gdje Beckett nakratko dobija zaposlenje; kasnije radi kao računarski analitičar za policiju New Yorka.
* Kristoffer Polaha kao Caleb Brown, idealistični branilac, za koga se otkrije da je povezan s LokSatovom urotom.
* James Brolin kao Jackson Hunt, operativac CIA-inog Centra za specijalne aktivnosti i Castleov otac.
Stvarni pisci Stephen J. Cannell, James Patterson, Dennis Lehane i Michael Connelly povremeno se pojavljuju tokom partija pokera u Castleovom stanu. Obično diskutiraju o Castleovom i Beckettinom trenutnom slučaju i zadirkuju Castlea vezano za njegovu blisku saradnju s Beckett. Nakon Cannellove smrti 30. septembra 2010, njegova stolica za pokeraškim stolom držana je praznom jednu godinu njemu u počast.

## Reference 
## Vanjski linkovi 
* 
* *Castle* na *TV Guideu*

Kategorija:Američke detektivske serije
Kategorija:Američke TV-serije sa početkom prikazivanja 2009.
Kategorija:Američke kriminalističke serije iz 2000-tih
Kategorija:Američke kriminalističke serije iz 2010-ih
Kategorija:Američke dramske serije iz 2010-ih
Kategorija:Američke TV-serije iz 2010-ih
Kategorija:Serije mreže ABC